**ΓΙΑ ΠΟΙΟΝ ΧΤΥΠΑ Η ΚΑΜΠΑΝΑ ΤΟΥ ΣΤΟΛΙΣΜΟΥ**

Μετά το περσινό φιάσκο της απευθείας ανάθεσης του Χριστουγεννιάτικου στολισμού όπου η πόλη μας έμεινε αστόλιστη στο μεγαλύτερο μέρος της, φέτος ετοιμάζονται να νοικιάσουν στολισμό σπαταλώντας 73.780 ευρώ από ιδίους πόρους, δηλαδή χρήματα των δημοτών:

*«Θέμα: Έγκριση της υπ’ αριθ. 100/2020 μελέτης και κατάρτιση των όρων διακήρυξης του συνοπτικού Διαγωνισμού για την παροχή υπηρεσίας με τίτλο* ***«ΕΝΟΙΚΙΑΣΗ ΧΡΙΣΤΟΥΓΕΝΝΙΑΤΙΚΟΥ ΣΤΟΛΙΣΜΟΥ»***

*προϋπολογισμού* ***73.780,00 € συμπεριλαμβανομένου Φ.Π.Α.***

 *Στο Δήμο Αγίας Παρασκευής, υπάρχει ανάγκη για την προμήθεια με τίτλο* ***«ΕΝΟΙΚΙΑΣΗ ΧΡΙΣΤΟΥΓΕΝΝΙΑΤΙΚΟΥ ΣΤΟΛΙΣΜΟΥ»******(CPV: 31527200-8 με συμπληρωματικό κωδικό ΡΑ01-7 «Μίσθωση»****) συνολικής προϋπολογιζόμενης δαπάνης* ***73.780,00*** *€ συμπεριλαμβανόμενου του*

##### ΑΝΑΓΚΑΙΟΤΗΤΑ ΥΛΟΠΟΙΗΣΗΣ

*Ο Δήμος Αγίας Παρασκευής δεν διαθέτει τέτοιου είδους εξοπλισμό, όπως είναι ο φωτεινός εορταστικός διάκοσμος, διότι ο παλαιός παρωχημένος εξοπλισμός έχει υποστεί πολύ μεγάλες φθορές, οι οποίες καθιστούν μη συμφέρουσα τη συντήρησή του. Επιπλέον, ο Δήμος Αγίας Παρασκευής δεν δύναται να προβεί σε προμήθεια του εξοπλισμού αυτού, διά της αγοράς του, αφού απαιτούνται κατάλληλοι χώροι (που δεν διαθέτει ο Δήμος) για την αποθήκευση του ευαίσθητου αυτού εξοπλισμού, αλλά και εξειδικευμένο προσωπικό για την ορθή συντήρηση και τοποθέτησή του (που δεν διαθέτει ο Δήμος). Κατά συνέπεια η πλέον ενδεδειγμένη επιλογή θεωρείται αυτή της μίσθωσης του απαιτούμενου εξοπλισμού.»*

Επικαλούνται ανυπαρξία εορταστικού διάκοσμου και τον παλαιό παρωχημένο εξοπλισμό που υπέστη πολύ μεγάλες φθορές!!! ενώ είναι οι ίδιοι που τον απαξίωσαν και τον πέταξαν κυριολεκτικά στα σκουπίδια όπως αποδεικνύεται από το πλούσιο φωτογραφικό υλικό. Ένα γεγονός που καταγγείλαμε πέρισυ όλες σχεδόν οι παρατάξεις της αντιπολίτευσης χωρίς να πάρουμε απάντηση. Το εξωφρενικό είναι ότι την τελευταία στιγμή τρέχουν να μισθώσουν με πανάκριβες τιμές που αντιστοιχούν σε προμήθεια και όχι σε απλή ετήσια μίσθωση, παρωχημένο Χριστουγεννιάτικο διάκοσμο( αστεράκια, αγγελάκια και γιρλάντες), όταν άλλοι όμοροι Δήμοι το έχουν κάνει καλαίσθητα και νοικοκυρεμένα με πολύ λιγότερα χρήματα και με δικά τους υλικά και μέσα κατά το πλείστον.

Η Δημοτική Αρχή και προσωπικά ο Δήμαρχος ας απαντήσουν:

1. Ερεύνησαν ως όφειλαν πώς κατεστράφη δημόσιο υλικό που προμηθεύτηκε ο Δήμος τα τελευταία χρόνια αξίας εκατοντάδων χειλάδων ευρώ και ποιοι είναι υπεύθυνοι γι’ αυτό; Υπάρχουν πρωτόκολλα καταστροφής;
2. Περιλαμβάνεται σ’ αυτό και ο πρόσφατος στολισμός της περιόδου 2018-2019;
3. Γιατί δεν εκκαθαρίστηκε ακόμη η περσινή απευθείας ανάθεση και γιατί η «εκλεκτή» εταιρεία της Πάτρας που επέλεξαν ζητά να πληρωθεί κρατώντας μάλιστα και αποθηκεύοντας υλικά του Δήμου; Αυτά ζητήθηκαν να επιστραφούν για να τα χρησιμοποιήσει ο Δήμος;
4. Γιατί δεν ασκήθηκαν όλες οι προβλεπόμενες από την σύμβαση κυρώσεις που αφορούν στην μη τήρηση των συμβατικών υποχρεώσεων;
5. Πότε θα συμμορφωθούν με την εισαγγελική παραγγελία να χορηγήσουν τα στοιχεία αυτά μαζί με πολλά άλλα για τις απευθείας αναθέσεις, ώστε να ενημερωθούν οι δημότες ;

 Φυσικά εμείς ως υπεύθυνη δημοτική παράταξη καταγγείλαμε και καταψηφίσαμε το θέμα στην Οικονομική Επιτροπή. Όπως έχουμε δεσμευθεί στους δημότες παρακολουθούμε τα πάντα και θα τους ενημερώνουμε, διασφαλίζοντας και απαιτώντας με την παρουσία μας, τις προτάσεις μας και τον θεσμικό μας ρόλο, την τήρηση της νομιμότητας και την προστασία του δημοσίου συμφέροντος. Με την **προχειρότητα, την κατασπατάληση, την παραβίαση της νομιμότητας και την διαφθορά, μας χωρίζει άβυσσος.**

Μία δημοτική αρχή που εντελώς αναίτια ανοίγει βεντέτα με τους εργαζόμενους στην καθαριότητα, που δεν παρέχει, ως οφείλει, Μέσα Ατομικής Προστασίας, που παραπέμπει σε εξετάσεις σε ιδιωτικά θεραπευτήρια με πληρωμή, που αρνείται με αναλγησία να δεχθεί τις προτάσεις μας για στήριξη των επιχειρήσεων και των εργαζομένων με επαναπροσδιορισμό των δημοτικών τελών, θα μπορούσε να ακούσει και να κάνει πολλά. Με λίγη προσπάθεια περιορισμού της σπατάλης και της αλαζονείας που την διακρίνει, θα μπορούσε να αφουγκραστεί τα προβλήματα και τις πραγματικές ανάγκες της κοινωνίας και να λύσει προβλήματα με την βοήθεια και την συνδρομή όλων των παρατάξεων που δεν την αρνηθήκαμε ποτέ. Επέλεξε όμως έναν δικό της δρόμο με την διευκόλυνση και την ανοχή κάποιων, που τώρα απορούν με την συμπεριφορά της και όψιμα ανακαλύπτουν ότι δεν μπορεί να ανταποκριθεί στα στοιχειώδη.

**Δυστυχώς όμως η ανεπάρκειά της έχει σοβαρό αντίκτυπο στους δημότες και στην εικόνα της πόλης μας. Εν μέσω πανδημίας που επιδεινώνει τα προβλήματα η κατάσταση παρακμής είναι πλέον διάχυτη και οι αντιδράσεις πολλές. Μπορεί από τον φετινό παρωχημένο διάκοσμο να λείπουν οι καμπάνες , αλλά για την Δημοτική Αρχή θα χτυπήσουν ηχηρά. Αρκεί αυτή την φορά να τις ακούσουν πριν να είναι πολύ αργά.**

**ΓΡΑΦΕΙΟ ΤΥΠΟΥ ΝΕΑΣ ΑΡΧΗΣ ΓΙΑ ΤΗΝ ΑΓΙΑ ΠΑΡΑΣΚΕΥΗ**